Kadoma

Kadoma () on Japanin kaupunki Honshūn saarella Kansain alueella Osakan prefektuurissa. Se sijaitsee sisämaassa prefektuurin pohjoisosassa aivan Osakan koillispuolella. Kaupungin alue on hyvin alavaa Yodojoen alluviaalitasankoa. Kadomassa on 121 429 asukasta (maaliskuussa 2020) ja sen pinta-ala on 12,30 neliökilometriä.

Kadoma oli pitkään maanviljelysaluetta. Taishō-kaudelta lähtien se tunnettiin etenkin lootuksenjuuren tuotannosta. Myöhemmin se on kuitenkin kaupungistunut voimakkaasti, eikä viljelyalueita ole juurikaan jäljellä. Vuonna 1933 sinne sijoittui Matsushita denkisangyō, nykyinen Panasonic, ja siitä kasvoi Japanin merkittävin viihde-elektroniikan valmistuskeskus. Kaupunkioikeudet Kadomalle myönnettiin vuonna 1963. 

Kadoman nähtävyyksiin kuuluu muun muassa Mitsushima-jinjan šintolainen pyhäkkö, jonka valtava, tuhatvuotiaaksi sanottu kamferipuu on nimetty luonnonmuistomerkiksi. Kadomaa palvelevat Keihan-rautateiden Keihan-päälinja, Osakan monorail ja Osakan metron Nagahori–Tsurumi-ryokuchi-linja.

 Kuvia 

 Lähteet 

 Aiheesta muualla 

 Kaupungin internetsivut 

Luokka:Osakan prefektuurin kaupungit